Lefoko “kutlo” ka dipopego tsa lone tse di farologaneng le tlhaga makgetlo a feta 160 mo Baebeleng. Mo godimo ga moo, go buiwa thata ka melao, ditaelo, ditaolo, ditshwetso tsa boatlhodi le ditao tsa Modimo, tseo tsotlhe re tlhokang go di ikobela. Ga go na pelaelo epe gore Modimo o tsaya go nna kutlo e le selo se se tlhokegang gore a re amogele. Ee, go nna kutlo ke sengwe sa dilo tse di botlhokwa tse di ka thusang motho go aga botsalano le Jehofa. (1 Samuele 15:22) Ka maswabi, ka tlholego batho ga ba rate go nna kutlo go na le moo ga ba utlwe. Baebele e bolela jaana: “Tshekamelo ya pelo ya motho e bosula go tloga bosheng jwa gagwe go ya pele.” (Genesise 8:21) Ka gone, motho ga a tshwanela go ithuta go nna kutlo fa a sa ntse a le ngwana fela mme o tshwanetse go dira jalo botshelo jotlhe. Go dira jalo go lere tuelo e kgolo.